«Ժառանգություն» կուսակցությունն իր ծրագրով նախատեսում է 4 տարվա ընթացքում Երեւանի բոլոր բակերն ու ներթաղային ճանապարհները բարեկարգել ու ասֆալտապատել: Երեւանի ամենամեծ խնդրի՝ տրանսպորտային համակարգի վերաբերյալ «Ժառանգության» քաղաքականությունն, ըստ իրենց ծրագրի, ուղղված է լինելու առաջիկա 4 տարիների ընթացքում մետրոպոլիտենի մինչեւ 3 (հաստատապես նվազագույնը 1) նոր կայարանների բացմամբ եւ գործող 3 կայարանների համար նոր մուտքերի կառուցմանը, չորս տարվա ընթացքում վերգետնյա հասարակական տրանսպորտային ուղեւորափոխադրումների կազմակերպմանը` հարմարավետ եւ նոր էլեկտրաավտոբուսների միջոցով, միկրոավտոբուսների՝ «գազելների» քանակի էական նվազեցմանը` դրանք հիմնականում նախատեսելով կենտրոնում մետրոյի կայարանների միջեւ ուղեւորներին փոխադրելու համար: Բացի այս՝ նախատեսվում է նաեւ կարմիր գծերին եւ արագաչափերին վերաբերող պայմանագրերի վերանայում, տուգանքների չափերի նվազեցում, դրանցում դեպի Երեւան քաղաքի բյուջե ուղղվող մասնաբաժնի ավելացում, սոցիալապես անապահով խավերի համար անվճար ուղեւորափոխադրման հնարավորության ապահովում: